Homestay (2561)

✨🌟  **Homestay (2561)**

* **ประเภท :** **Drama / Fantasy / Thriller / Mystery / Romance**
* **ผู้กำกับ :** ภาคภูมิ วงศ์ภูมิ
* **เค้าโครง :** *เมื่อสวรรค์ให้รางวัลผม (Colorful)* ของ เอโตะ โมริ
* **บทภาพยนตร์ :** ทศพล ทิพย์ทินกร, จิรัศยา วงษ์สุทิน, อภิโชค จันทรเสน, เอกสิทธิ์ ไทยรัตน์, ภาคภูมิ วงศ์ภูมิ
* **กำกับภาพ :** นฤพล โชคคณาพิทักษ์
* **ลำดับภาพ :** ชลสิทธิ์ อุปนิกขิต
* **ดนตรีประกอบ :** ชาติชาย พงษ์ประภาพันธ์
* **ควบคุมงานสร้าง :** จิระ มะลิกุล, วรรณฤดี พงษ์สิทธิศักดิ์
* **อำนวยการสร้าง :** จินา โอสถศิลป์, บุษบา ดาวเรือง, ไพบูลย์ ดำรงชัยธรรม
* **บริษัทผู้สร้าง / จัดจำหน่าย :**  จีดีเอช ห้าห้าเก้า, จอกว้างฟิล์ม
* **วันที่เข้าฉาย :** 25 ตุลาคม 2561
* **ระบบถ่ายทำ :** ภาพยนตร์สี เสียง ดิจิทัล-DCP

## **เรื่องย่อ**

*เมื่อสวรรค์ให้ร่างใหม่เป็นรางวัล ความมหัศจรรย์จึงเกิดขึ้น*

เมื่อวิญญาณตนหนึ่ได้รับรางวัลในการได้มีชีวิตอีกครั้งโดยได้เข้าร่าง "มิน" (ธีรดนย์ ศุภพันธุ์ภิญโญ) เด็กหนุ่มที่เพิ่งเสียชีวิต แต่มีข้อแม้ว่าเขาต้องหาสาเหตุการตายของมินภายในเวลา 100 วันมิเช่นนั้นเขาจะต้องจากร่างนี้ไป ในตอนแรกแม้เขาจะไม่ได้พึงใจกับการเกิดใหม่นี้เท่าไหร่ แต่ความคิดของเขาก็เปลี่ยนแปลงไปเมื่อได้รู้จักกับ "พาย" (เฌอปราง อารีย์กุล) พี่รหัสของมิน ผู้หญิงที่ทำให้เขาอยากอยู่ในร่างนี้ตลอดไป แต่เวลา ชีวิต และความรัก เป็นเหมือนรางวัลที่สวรรค์ให้มาแค่ชั่วคราว เขาจึงต้องทำทุกวิถีทางเพื่อหาคำตอบให้ได้ว่า "มินตายเพราะใคร" ก่อนที่เวลาชีวิตในร่างนี้จะหมดลง

## **Image Gallery & วีดีโอ**

* **ดูเพิ่มเติมที่ : [1] [2] [3] [4] [5]**

* Image Gallery
* วีดีโอ
* JUST ดู IT.
* Spoil

1/16

## **เกร็ด**

* ภาพยนตร์เรื่องนี้ได้รับแรงบันดาลใจจากนวนิยายญี่ปุ่นเรื่อง *เมื่อสวรรค์ให้รางวัลผม (Colorful)* โดย เอโตะ โมริ

* เดิมนั้น โครงการภาพยนตร์ที่สร้างจากนวนิยาย *Colorful* มีมาตั้งแต่สมัยบริษัทจีทีเอช โดยวางแผนไว้ว่าจะให้ ยงยุทธ ทองกองทุน เป็นผู้กำกับ และให้ นิธิศ ณพิชยสุทิน เป็นผู้เขียนบทภาพยนตร์เรื่องนี้ แต่สุดท้ายโครงการกลับถูกเลื่อนออกไปอย่างไม่มีกำหนด เนื่องมาจากความล่าช้าของการซื้อลิขสิทธิ์ต้นฉบับมาสร้าง และการขัดแย้งภายในบริษัท ประกอบกับบริษัทประกาศยุติการดำเนินกิจการเมื่อปลายปี พ.ศ. 2558

* สำหรับในการเขียนบทนั้น ทศพล จิรัศยา และอภิโชค ได้ร่วมกันเขียนบทหลังจากบริษัทได้ลิขสิทธิ์การสร้างมาเป็นที่เรียบร้อยแล้ว พวกเขาได้พัฒนาบทเป็นระยะเวลา 1 ปี ก่อนภาคภูมิและเอกสิทธิ์ได้มาร่วมเขียนบททีหลัง ในที่สุด บทก็เสร็จสมบูรณ์หลังจากที่พวกเขาพัฒนากันต่ออีก 1 ปี 7 เดือน

* สำหรับการถ่ายทำ ทีมงานได้ถ่ายทำภาพยนตร์ในช่วงเดือนมกราคมจนถึงเดือนมีนาคม พ.ศ. 2561 และได้ สีบาน-นฤพล โชคคณาพิทักษ์ มากำกับภาพให้ และสำหรับการถ่ายทำฉากเปิด ทีมงานได้สร้างเซตในสตูดิโอขนาดใหญ่และใช้เวลาในการถ่ายทำฉากดังกล่าวไปถึง 22 ชั่วโมง

* สำหรับการตัดต่อ ทีมงานได้ให้ อาร์ม-ชลสิทธิ์ อุปนิกขิต ที่เคยมีผลงานในการตัดต่อภาพยนตร์เรื่อง *ฉลาดเกมส์โกง (2560)* มาตัดต่อให้ และได้ใช้เวลาในการตัดต่อไปถึง 6 เดือน นอกจากนั้น สำหรับฉากที่ใช้กรีนสครีน ทีมงานได้ให้บริษัท Yggdrazill ที่มีผลงานเกม *Home Sweet Home* มาร่วมทำคอมพิวเตอร์กราฟิกและเทคนิคพิเศษให้กับภาพยนตร์อีกด้วย

* สำหรับเพลงประกอบ ทีมงานได้ ป้อ-ชาติชาย พงษ์ประภาพันธ์ มาร่วมทำเพลงประกอบให้กับจอกว้างฟิล์มอีกครั้งในรอบ 4 ปี หลังจากมีผลงานทำเพลงให้กับภาพยนตร์เรื่อง *ฝากไว้..ในกายเธอ (2557)* นอกจากนั้นยังทำให้ชาติชายมีผลงานเพลงประกอบภาพยนตร์ที่เข้าฉายในเดือนตุลาคมถึง 2 เรื่อง ซึ่งอีกเรื่องคือ *นาคี ๒ (2561)*

* นพชัย ชัยนาม เคยแสดงนำในภาพยนตร์ของภาคภูมิมาแล้วกับภาพยนตร์เรื่อง *คีตราชนิพนธ์ บทเพลงในดวงใจราษฎร์ (2558)* ตอน ฝนตกที่ห้วยขาแข้ง

* ภาพยนตร์เรื่องนี้ได้ถูกซื้อเพื่อนำไปฉายในต่างประเทศถึง 12 ประเทศด้วยกัน โดยประเทศญี่ปุ่นที่เป็นแหล่งต้นฉบับของหนังสือก็ได้ซื้อภาพยนตร์เรื่องนี้ไปฉายอีกด้วย

* ฉากเข้าแถวตอนเช้า พาย ที่กำลังพูดกล่าวขอบคุณหน้าเสาร์ธงแล้วกล้องตัดมาที่ฉาก มิน ยืนเข้าแถวอยู่และมีนักเรียนหลายคนยืนเข้าแถวเพื่อประกอบฉากนี้ หนึ่งในนั้นมีนักเรียนหญิงคนหนึ่งที่เป็นสมาชิกวงบีเอ็นเคโฟร์ตีเอต รุ่นที่ 2 ที่ร่วมอยู่ในฉากด้วยคือ วิว (กมนธิดา โรจน์ทวีนิธิ) โดยขณะที่ถ่ายทำอยู่นั้น วิว ยังไม่ได้เป็นสมาชิกวงบีเอ็นเคโฟร์ตีเอต

* ภาพยนตร์เรื่องนี้ปิดโปรแกรมการฉายไปด้วยรายได้ทั้งหมด 68 ล้านบาท

## **รางวัล**

* **รางวัลภาพยนตร์แห่งชาติ สุพรรณหงส์ ครั้งที่ 28**
	+ นักแสดงสมทบหญิงยอดเยี่ยม (สู่ขวัญ บูลกุล)
	+ ลำดับภาพยอดเยี่ยม (มานุสส วรสิงห์, บริษัท ฟลูเฮ้าส์ โปรดักชั่น จำกัด)
	+ ออกแบบงานสร้างยอดเยี่ยม (อรรคเดช แก้วโคตร)

* **BIOSCOPE Awards 2018**
	+ นักแสดงสมทบหญิงยอดเยี่ยม (สู่ขวัญ บูลกุล)

* **Starpics Thai Film Awards ครั้งที่ 16**
	+ นักแสดงสมทบหญิงยอดเยี่ยม (สู่ขวัญ บูลกุล)

* **รางวัลชมรมวิจารณ์บันเทิง ครั้งที่ 27 ประจำปี พ.ศ. 2561**
	+ นักแสดงสมทบหญิงยอดเยี่ยม (สู่ขวัญ บูลกุล)
	+ ออกแบบงานสร้างยอดเยี่ยม (อรรคเดช แก้วโคตร)

* **รางวัลสมาคมผู้กำกับภาพยนตร์ไทย ครั้งที่ 9**
	+ นักแสดงสมทบหญิงยอดเยี่ยม (สู่ขวัญ บูลกุล)
	+ รองชนะเลิศนักแสดงนำหญิงยอดเยี่ยม (เฌอปราง อารีย์กุล)
	+ รองชนะเลิศนักแสดงนำชายยอดเยี่ยม (ธีรดนย์ ศุภพันธุ์ภิญโญ)
	+ รองชนะเลิศนักแสดงสมทบชายยอดเยี่ยม (ณัฐสิทธิ์ โกฏิมนัสวนิชย์)
	+ รองชนะเลิศบทภาพยนตร์ยอดเยี่ยม (ทศพล ทิพย์ทินกร, จิรัศยา วงษ์สุทิน, อภิโชค จันทรเสน, เอกสิทธิ์ ไทยรัตน์, ภาคภูมิ วงศ์ภูมิ)